Gauteng-polisie slaan toe op drank, dwelmsArgieffoto (Foto: Peggy_Marco, Pixabay) Gautengse wetstoepassers wat saamwerk aan Buya Mthetho-operasies belowe om te volhard in hul stryd teen onwettige drankhandelaars en dwelmhandel aangesien dié twee euwels die grootste bydraers is tot geweldsmisdade teen vroue en kinders, gesinsgeweld en moord. Die polisie het die naweek in Gauteng 25 drankhandelondernemings toegemaak, beslag gelê op 14 vuurwapens en 51 mense vir dwelmbesit in hegtenis geneem, sê kol. Lungelo Dlamini, provinsiale polisiewoordvoerder. Hy vra die publiek moet na vore kom en mense aanmeld wat die jeug aan drank en dwelms blootstel. Enigiemand met sulke inligting kan Stop Misdaad by 086 010 111 bel. Dlamini sê talle gevalle van verkragting en ontvoering word daagliks aangemeld. Die eenhede vir gesinsgeweld, kinderbeskerming en seksuele misdrywe werk hard om oortreders aan die man te bring. “Die skuldigbevinding en vonnisoplegging van Lebogang Mokoena, wat 13 maal lewenslange tronkstraf en 200 jaar gevangenisstraf opgelê is vir ontvoering, roof en die rig van ŉ vuurwapen in die hooggeregshof in sitting in Palm Ridge, is nog ’n bewys dat die polisie hard werk aan sake waarin vroue die slagoffers is,” meen Dlamini.